SKRIFTLIG FORESPØRGSEL E-2165/03

af Vitaliano Gemelli (PPE-DE) til Kommissionen

(30. juni 2003)

Om: Kontraktbestemmelser i det femte rammeprogram for forskning og teknologisk udvikling

Det femte rammeprogram for forskning og teknologisk udvikling er baseret på nogle kontraktbestemmelser, der ofte er alt for generelle og i visse tilfælde har et så vagt indhold, at det både går ud over retssikkerheden og beskyttelsen af aftalepartnerne, som ofte oplever, at Kommissionen misbruger kontraktbestemmelserne eller udviser en ekstrem fortolkningsfrihed.

I forvaltningen af udbetalingerne til CRAFT-projekterne henviser Kommissionen eksempelvis til artikel 3 i bilag II til kontrakten, hvor indholdet er meget vagt. Det hedder i artiklen, at ved hver periodiske udbetaling vil et beløb svarende til en del af forskuddet blive inddrevet, og at det samlede beløb beregnes på grundlag af forholdet mellem de støtteberettigede omkostninger og de forventede udgifter for den pågældende periode.

Kan Kommissionen på baggrund af ovenstående forklare, hvorfor den til trods for fraværet af konkrete parametre og den manglende orientering af aftalepartnerne (der ikke har lov til at ændre artiklens ordlyd) om parametrene, på tidspunktet for den mellemliggende udbetaling automatisk og ifølge praksis inddriver 40 % af det forskud, der er ydet selskabet ved indgåelse af kontrakten? Denne praksis er særlig diskriminerende for offentlige forskningscentre, der ikke har egne midler, som de kan benytte, mens de venter på de penge, som de ifølge kontrakten skulle modtage fra Kommissionen

Kan den desuden oplyse, hvilke foranstaltninger den vil træffe for at undgå, at der også i forbindelse med det sjette rammeprogram føres en sådan diskriminerende praksis, og for at sikre beskyttelse af sine modparter?

Svar afgivet på Kommissionens vegne af Philippe Busquin

(6. august 2003)

Det femte rammeprogram og modelkontrakten for aktioner inden for forskning og teknologisk udvikling (FTU) under dette program fastsætter en øvre grænse for forskud på 40 % af Fællesskabets samlede finansielle støtte, uanset om der er tale om et kooperativt forskningsprojekt (CRAFT) eller et traditionelt forskningsprojekt. Det faktisk udbetalte forskud afhænger af projektets løbetid og dets art samt de forventede udgifter i den første periode og en eventuel finansiel sikkerhed, hvis en sådan forlanges af Kommissionen.

Det er fastsat i modelkontrakten, at dette forskud delvis inddrives i projektets løbetid i forbindelse med hver periodisk udbetaling for afholdte udgifter. Kontrakten bestemmer navnlig: Ved hver periodisk udbetaling tilbageholdes en del af det første forskud med et beløb, der beregnes på grundlag af forholdet mellem de støtteberettigede omkostninger, Kommissionen har godkendt, og udgiftsoverslagene for den pågældende periode. Normalt er det derfor sådan, at hvis de faktisk afholdte udgifter eller godkendte udgifter er lave, eller hvis udgiftsoverslagene er lave, så inddrives en forholdsmæssig større del af forskuddet. I visse særlige tilfælde kan det være at hele forskuddet inddrives i forbindelse med en periodisk udbetaling, navnlig i forbindelse med korte projekter som CRAFT-projekter.

I det sjette rammeprogram anvendes en anden fremgangsmåde. Generelt vil forskuddet (forfinansiering) være op til højst 85 % af projektets første 18 måneder. Dette beløb udlignes i slutningen af den første periodiske udbetaling, og der tildeles forfinansiering for de næste 18 måneder (igen op til 85 % af de forventede omkostninger i denne periode). På denne måde vil forskuddene holde trit med de faktisk afholdte udgifter. For projekter, som varer op til 1 år, vil forfinansieringen højst kunne udgøre 80 % af Fællesskabets samlede bidrag, medmindre der er tale om en kontrakt med kollektivt kontrahentansvar(1), hvor der kan blive tale om op til 85 % af det samlede bidrag.

(1) Eller hvis kontrahenterne er offentlige organer.